Konsert! | Tannie Frannie
10 Vrydag Apr 2020
Die Towerinne het op WhatsApp beland. Soos gebruiklik, baljaar ons. Dis so lekker om hulle stemme te hoor en al die wonderlike kreatiewe projekte te sien. Omdat ek tans in 'n tydsone ses uur later as die meeste van hulle leef, het ek soggens 'n hele vrag boodskappe om (met vreugde) deur te werk.
Die lief en leed van my maats maak dat ek sukkel om by te hou – as ek nog sit en giggel oor 'n kwinkslag, is daar iemand wat van groot hartseer vertel. Ek kom agter dat blogland vir my 'n beter, rustiger medium is. Maar teen dié tyd is ek verslaaf aan my oggendkuier, dus hinkepink ek maar agterna, vat net so hier en daar grond…
Toe kondig Kameel 'n konsert aan:
Dames, julle word uitgenooi om deel te hê aan ons konsert. 'n Sangitem…'n voorlesing…iets komies…'n dansitem. Enigste reël is jy moet die item persoonlik lewer. Vuurvliegie sal die vertoning afskop met 'n voorlesing. Geniet!!!
Soos mens van Vuurvliegie te wagte kan wees, is haar voorlesing relevant, aktueel en besielend.
Hester vertel 'n Namakwalandse storie – "en so" is ons almal nog steeds aan die wonder oor wat op daardie pampiertjie geskryf was.
Positief sing in die mooiste altstem 'n heerlike, oorspronklike liedjie oor Rebusfontein.
Sonell en haar kindertjies sing "Dis julle wat die wind.." en vermurwe elke oumahart op die groep.
Teen die agtergrond van haar pragtige nuwe turkooismuur speel Seegogga vir ons in die mooiste syncopation-styl klavier en daarna mondfluitjie – "O die liewe Marthatjie".
Toortsie voer my terug na die dae toe ek na my mammie en haar susters se vreugdevolle klavierspel kon sit en luister.
Perdebytjie speel 'n klassieke stuk wat ek nie kan herken nie, maar ai – dis mooi, die note drup presies, een na die ander…
Woordnoot grawe haar lank-vergete klawerbord uit en speel "Green Door". Sy laat my sommer na Rebusfontein verlang, waar mens by haar huisie met die groen deur kan gaan kuier…
Kenmerkend Una, ons mens-mensmaat, omvat haar video met die pienk scooter almal van ons: die een na die ander vingergesiggie verskyn en gee elke blogger se veronderstelde reaksie op die moontlikhede van 'n rit op daai pienk gevaarte.
My mond hang oop van verstomming oor al die talent. Hoe verder die konsert vorder, hoe meer bekommerd raak ek. Al my verflenterde voordragboeke lê in Suid-Afrika, wat gaan ek aanvang? Toe Woordnoot sê sy het nou so effens stage fright, voel ek darem so 'n bietjie beter – dis nie net ek wie se knieë bewe nie.
Ek gaan soek op die Internet en kry net die regte versie: "Rooikappie" deur Philip de Vos. Maar toe kom vertel Bondels die storie van Rooikappie op video, rooi manteltjie en al, só goed en so snaaks dat almal haar toejuig en daardie onderwerp beslis afgehandel is.
Op die ou einde, omdat dit herfs is in my verre vaderland, lees ek maar 'n gediggie daaroor. Hoe kon ek my ooit bekommer het? Ek weet mos hierdie gehoor is die mees simpatieke, ondersteunende gehoor wat mens ooit sal kry. Dankie, liewe Towerinne, vir julle bemoedigende kommentaar!
Christa en haar Schnauzertjie lewer die dansitem wat nog kortgekom het, te oulik om te sien.
Kameel dra "Maria" van Eliabeth Eybers voor – 'n gedig wat vir my van groot betekenis is en ons almal weer herinner: dis Paasfees!
Dan sluit sy skertsend af met:
Napoleon se vaarwelgroet aan sy moeder: En Napoleon sê in 'n bulderende stem: 'Tata Mamma'.
Nou lyk dit my asof Seegogga en haar ringnekpapegaaitjie Bekkie dalk nog moreoggend 'n encore gaan lewer, ek hoop dit werk.
Kameel, wie se breinkind hierdie hele heerlikheid was, som dit goed op:
Hierdie konsert het mens laat lag, sommer diep laat dink, mens jouself laat verwonder.
21 thoughts on "Konsert!"
April 10, 2020 om 8:47 nm
Ek geniet die konsert terdeë, maar is nog verrrr agter. 😁
April 11, 2020 om 2:10 nm
Kom agter jy's besig om in te haal!
April 12, 2020 om 8:32 vm
April 10, 2020 om 10:18 nm
Ag dit klink te lekker. Ek mis die Towerinne se stories maar die Whatsapp skrywery maak my totaal senuweeagtig. Ek kannie baie boodskappe hanteer nie, maak my skoon depressief. Ek dink die Towerinne stories is n hoofstuk wat nou vir my afgesluit is. Ek is ook soos jy, blog liewers so dan en wan en wees rustiger rondom die skrywery. Groete van huis tot huis. O ja en dan die twaalf uur tydsverskil maak dit ook nie makliker nie.
April 11, 2020 om 2:09 nm
Neewat, Scrapy jong, ek glo die Towerinne sal nog steeds hier op die blogs ook bly baljaar – dan gaan jy mos weer saamskryf? Jou karavaanhuisie op Rebusfontein wag vir jou ❤
April 12, 2020 om 12:32 vm
Nogal gedink om maar n te koop bordjie op my karavaantjie te sit want julle trek nou eintlik weg van blogland af.
April 12, 2020 om 2:36 nm
Dink nie Rebusfontein sal sonder jou kan funksioneer nie!
April 13, 2020 om 7:19 vm
Haha, regtig? Ek twyfel nogal. Juis besig om kortverhaal te skryf vir n uitdaging van 14 dae. Nou halfpad maar ai, my self kritiek is besig om my teen mure uit te dryf. Ek robeer posetief bly, sal maar ingee en sien wat daarvan ges^word op einde. Nie dat ek n kans staan met my "eenvoudige" engels nie.Sug.
April 13, 2020 om 3:33 nm
As ons tog maar net daardie selfkritiek kon doodsmoor! Skryf, Scrapy, skryf!
April 15, 2020 om 12:11 vm
Ek het darem al baie meer vertroue in wat ek skryf gekry met al die jare se bloggery. Dis eintlik die Engels wat my die meeste vang want ek is geneig om woorde te gebruik wat die ärme"engelse nie verstaan nie omdat dit die verkeerde keuse is wat ek gebruik. Nou lag ek eers vir die gesigte wat hul kan trek as hul nie verstaan nie.
April 13, 2020 om 1:45 nm
Scrapy jy gaan nerens heen nie…. liewe land jy is my buurvrou wat my al soveel keer bygestaan het!!!
April 15, 2020 om 12:08 vm
Ai ou buurvrou, hierdie opsluiting maak my moedeloos. As ek so al die blogs kyk wat ek wil lees dan delete ek sommer alles omdat dit te veel vir my is om te verwerk.
April 15, 2020 om 7:58 vm
Kom ons spring popcorn… dan ontmoet ek jou daar by die draad. Jy sit jou kant ek myne… ons eet popcorn, drink coke en gesels 'n hond uit 'n bos uit. Lief jou liefste Scrapy!!!
April 17, 2020 om 6:41 vm
Nou praat jy, so n bêk moet jêm kry! Popcorn en coke beste kombinasie saam met goeie geselskap.
April 17, 2020 om 5:53 nm
Definitief. Verlang nou sommer terug na ons Vrydagaand popcorn, coke en fliekaande toe kinders nog in huis was.
April 17, 2020 om 11:43 nm
Ons het meestal inry toe gegaan. Ek was die kleinste van ons drie kinders en moes myself altyd kleiner maak omdat ek dan kastig nog onder twaalf was en kon gratis ingaan. Lekker ou tye.
April 12, 2020 om 1:29 vm
Oe nee, moenie dit doen nie! Wat sal Rebusfontein wees sonder jou?
April 12, 2020 om 8:45 vm
Ons owerinne sorg vir ons eie vermaak 🤣
Ek het nou die konsert aanmekaar gelas…..maar sukkel om dit nou verkrygbaar te maak!
April 12, 2020 om 1:03 nm
ons mis jou daar scrappy, weet nie of die slimme Hester of Vuurtjie die konsert na blogland kan skuif sodat jy ook kan geniet?? Dankie tannie Frannie dit was 'n mooi samevatting..